„În cursul zilei de astăzi, 9 mai 2024, domnul Florin Piersic a fost transferat la Spitalul Clinic de Ortopedie-Traumatologie și TBC Osteoarticular București. La momentul internării, pacientul, în vârstă de 88 de ani, se prezintă cu o stare generală gravă în urma unui sepsis cu punct de plecare de la nivelul unei proteze totale de genunchi”, anunță oficialii Spitalului Foișor.
„Pacientul prezintă multiple patologii asociate, dintre care cea mai gravă este cea cardiacă. Vom efectua investigații de laborator și imagistice în urma cărora vom stabili conduita terapeutică”, au mai transmis oficialii unității medicale.
Spitalul Foișor, al patrulea spital unde Florin Piersic ajunge în nici o lună
Florin Piersic, 88 de ani, are o infecţie generalizată în sânge, septicemie, „care îi poate pune viața în pericol”, a anunțat miercuri, 8 mai, Florin Crișan, managerul Institutului Inimii din Cluj-Napoca, de unde a fost transferat marți seară, cu un avion SMURD, marele actor la Spitalul „Matei Balș” din București.
Florin Piersic are o proteză la picior, de unde a pornit și infecția, și un stimulator cardiac implantat în urmă cu 15 ani.
Florin Piersic a ajuns în jurul datei de 17 aprilie la Spitalul Militar din Cluj, după ce i s-a făcut rău la un spectacol. Pe 29 aprilie, el a fost transferat la Institutul Inimii, iar pe 7 mai, medicii clujeni au decis să îl transfere la Institutul „Matei Balș” din București.
La Cluj, i-au fost scoase sondele de la inimă, iar la Spitalul Foișor urmează scoaterea protezei de la genunchi, a anunțat joi dimineață Adrian Marinescu, director medical al Institutului Matei Balș, pentru Libertatea.
„Situația medicală a pacientului face ca intervenția ortopedică să nu fie lipsită de riscuri, dar ea este absolut necesară pentru îndepărtarea sursei de infecție. După intervenția ortopedică, pacientul va continua tratamentul procesului infecțios”, a precizat specialistul.
În urmă cu o zi, Adrian Marinescu a declarat, la Antena3, că nu se discută la acest moment despre o infecţie care să îi pună marelui actor viaţa în pericol, așa cum a spus managerul Institutului Inimii din Cluj.